১৯৭১ সালে চীনপন্থী কমিউনিস্টরাও মুক্তিযুদ্ধের বিরোধিতা করে। কমরেড আব্দুল হকের পূর্ব পাকিস্তানের বিপ্লবী কমিউনিস্ট পার্টি মহান মুক্তিযুদ্ধকে ‘দুই কুকুরের লড়াই’ বলে অভিহিত করে। এরা যে স্বাধীন বাংলাদেশ মেনে নেয়নি তার প্রমাণ এই দলটি ১৯৭৮ সাল পর্যন্ত নিজেদের নামের সাথে পূর্ব পাকিস্তান লেখা অব্যাহত রাখে। সংশ্লিষ্ট এলাকার মুক্তিযোদ্ধাদের একসাথে পাক হানাদার ও বামপন্থীদের সাথেও যুদ্ধ করতে হয়েছে। স্বাধীনতার পরেও এসব দলগুলো আন্ডারগ্রাউন্ডে থেকে ত্রাসের রাজত্ব কায়েম করে। চারু মজুমদারের শ্রেণী শত্রু খতমের বিপ্লবী মন্ত্রে উদ্বুদ্ধ এই গোপন বামদের মৃগয়াক্ষেত্র হিসেবে ব্যবহৃত হয়েছে দেশের দক্ষিণাঞ্চলের যশোর, কুষ্টিয়া, সাতক্ষীরা, খুলনা, রাজবাড়ি এবং রাজশাহীর বিস্তীর্ণ অঞ্চল। একটি পরিসংখ্যান থেকে দেখা যায়, ১৯৭৩ সালের জুলাই-আগস্ট মাসে বাম উগ্রপন্থীরা ১৩টি পুলিশ ফাঁড়ি ও ১৮টি বাজার আক্রমণ করে, ১৪০টি অস্ত্র ও ৬৬৮০টি গোলাবারুদ লুঠ করে। হত্যা করে ২৬ জন রাজনৈতিক নেতা কর্মীকে। আরেক রিপোর্টে দেখা যায়, ১৯৮৬ সালের ফেব্রুয়ারিতে তারা সিরাজগঞ্জের নিমগাছি পুলিশ ফাঁড়ি, ৮৭ সালের জানুয়ারিতে শেরপুরের চন্দ্রকোণা পুলিশ ক্যাম্প ও মার্চে নাটোরের গুরুদাসপুর থানা, ৮৮ সালের এপ্রিলে ব্রাহ্মনবাড়িয়ার সরাইল পুলিশ ফাঁড়ি ও মে মাসে মাগুরার শ্রীপুর থানা লুঠ করে। কোন কোন থানা দু’বার পর্যন্ত লুঠ করা হয়। স্বাধীনতার পর হতে ১৯৯২ সাল পর্যন্ত সময়ে শুধু ঝিনাইদহ জেলাতেই সর্বহারাদের হাতে ও এদের অন্তর্দ্বন্দ্বে ৩ হাজার মানুষ খুন হয়। এই সর্বহারাদের রুখতে গত চারদলীয় সরকার জন্ম দিয়েছিল আরেক চরমপন্থি বাংলা ভাইয়ের।